Mandag aften blev en 26-årig kvinde stukket for derefter at styrte ud fra første sal i Kolding.

Tre mænd er sigtet for drabsforsøg, og nu er der kommet en ny detajle frem.

Klik her for at se flere billeder og video på localeyes.dk.

Nu viser det sig, at kvindens kun toårige barn var i lejligheden, da drabsforsøget fandt sted.

Det oplyser efterforskningsleder Frede Nissen i Sydøstjyllands Politi tirsdag til blandt andet nyhedsbureauet RItzau.

Han siger, at kvindens tilstand er stabil.

»Vi efterforsker sagen som et forsøg på manddrab,« siger Frede Nissen, der tirsdag ikke vil kommentere sagen yderligere.

De tre mænd, som politiet har anholdt, er kvindens 37-årige ekskæreste, der også er far til barnet. Ekskærestens 29-årige bror og en tredje mand på 21 år var også til stede og er nu i politiets varetægt.

Barnet er overdraget til de sociale myndigheder. Hvorvidt barnet var vidne til drabsforsøget, oplyser politiet ikke.